Batswadi ba tswanetse ho kgalema botlokotsebe | News24
Batswadi ba tswanetse ho kgalema botlokotsebe
BOTLOKOTSEBE bo jele setsi naheng ya rona, le metseng eo re phelang ho yona ka kakaretso. Re bona batho ba tlatlatjwa le ho nkelwa tseo eleng tsa bona ka dikgoka le mahahapa. Tse ding tsa ditlolo tsena tsa molao, di qetella ka tahlehelo ya maphelo ka tsela e sehloho, e sa amoheleheng, eleng ya polao.
Re a tseba hore mabaka a susumelletsang ditlolo tsena tsa molao a fapafapane, a tloha tlhokehong ya mesebetsi holotswa bokgobeng ba dithetefatsi.
Taba e nngongorehisang, ke batswadi ba patang diketso tsena tse soto, tse etswang ke bana ba bona. Ha ngwana wa hao a kena ka thepa e theko e thata katlung o re o e nka kae, o tseba hantle hore ha a sebetse? Ha ngwana wa hao a kena mesong diaparo di le madi, ebe ke ngwana wa mang a lemaditsweng ke yena?
O tla bona motswadi a kgotsofalletse ho shebella TV e kgolo hahae, eo a tsebang hantle hore ha a e reka, ebe pelo ya hae ereng ka monga TV eo, hoba o e fufulelletswe? Ha o nka diaparo tseo tse kganatshetseng madi o di hlatswa, na oke o ipotse hore ke madi a mang ao? Ke mang lehlatsipa leo la ketso tsa ngwana hao? Ebe le a phela moo le leng teng? Le nketswe eng?
Ha se hore batswadi ha ba tsebe diketso tsa bana ba bona tseo ba di etsang bosiu, haholoholo ha ba tla hae ka yona thepa eo e ba e utswitseng. Potso ke hore re etsa eng ho thibela seo?
Dibekeng tse mmalwa tse fetileng ho ne ho tlatlapuwa mabenkele a matswantle kappa bitswang hore ke melata, mme ba bang ba batlatlapi ba kwallwa.
Ka letsatsi la nyewe, motswadi e mong ke ha are: “ke utlwile bohloko hampe hore ebe mora waka ha a thola bail (tokollo ka tjhelete).”
Potso eo ke ipotsitseng yona ke hore; ebe Mme eo ore ho lokile ebe mora hae o entse ketso tseo, mme ho fosahetse ebe o di tshwaretswe? Ebe o itse dijo (groceries) tse ngata bo bokaalo tseo ngwana hae a keneng ka tsona o di nkile kae?
Ha se batswadi kaofela ba etsang ketso tsena, ba bang ba kgona ho tlaleha diketso tsa bana ba bona sepoleseng. Boholo ba batswadi ba baleha kapa hona ho qoba ho tshwarisa bana ba bona. Ha ho bolele hore o tlabe ole motswadi ya mobe ho tlaleha ngwana hao sepoleseng, empa o tlabe o pholosa maphelo a batho ba bang. Ba bang ba batswadi ba kgaohane, hobane e mong a ne asa thabele diketso tse empe tsa ngwana, mme a mo tlaleha. Malapa a mang ha a phele hamonate, a phela ka letswalo ke tsona diketso tsena.
Ke kgothalletsa batswadi ho thusa twantsho ya botlokotsebe. O keke wa tseba, mohlomong hosane lehlatsipa e tlabe ele wena.
Ke Tau ya Rampai e reng: mehoma mobung, Tjhaba sa Rantsho se none.
) Mang kapa mang ya a batlang ho ngola kholomong ena, a ka ikopanya le Teboho Setena 057-3571304
Mongodi ha ana ho lefiwa.
Where necessary Express edits some columns